Papersnake/gushiwen huggingface dataset:
明道亲享先农十首 其五 皇帝初献用《禧安》。
郊庙朝会歌辞（宋代）

云罍已实，玉爵有舟。荐于灵籍，伫乃神休。
如梦令·昨夜雨疏风骤
李清照（宋代）

昨夜雨疏风骤，浓睡不消残酒。试问卷帘人，却道海棠依旧。知否，知否？应是绿肥红瘦。
俞秀才山风亭小饮
李覯（宋代）

炎炎千室热如烘，亭压山头独有风。
雨意生狞云彩黑，秋容细碎树枝红。
半天斜日归心动，一面平川醉眼空。
地是梦魂无所得，人间岂少翠微宫。
题画赠长兴杜典史浚
张羽（明代）

下若溪头山似戟，武昌门外柳如烟。何如肆射平其去，束带闲耕墓下田。
早春寄柬谢宇中
何璧（明代）

古寺门前新柳垂，思君先订听黄鹂。
倡楼雪满催歌扇，僧舍春寒忆酒旗。
月到秦淮皆似面，山如钟阜始为眉。
东风九十寻芳急，不是看花莫杖藜。
顾鉴沙棡伴梅图 其三
朱景英（清代）

阅世风烟老岁寒，为攀嘉树感无端。清芬的的君能诵，底补笙诗咏采兰。
怡然观海
高克恭（元代）

日日依山看荃湾，帽山青青无颜改。
我问沧海何时老，清风问我几时闲。
不是闲人闲不得，能闲必非等闲人。
栗里华阳窝辞 其二 栗里花药
王质（宋代）

花药之列，无先我菊。宜露宜风，大率宜肃。其次兰桂，饶山林气。

菊不敢先，迭为仲季。在我窝兮不欲枯，山容贵癯神贵孤，尘外有此尘中无。
寿张京尹十首
彭龟年（宋代）

弹压殊非翼翼商，藉公惠养破天荒。
从今若说京都政，不数前张数后张。
融州寄松纹剑
陆游（宋代）

十年学剑勇成癖，腾身一上三千尺；术成欲试酒半酣，直蹑丹梯削青壁。
青壁一削平无踪，浩歌却过连花峰；世人仰视那得测，但怪雪刃飞秋空。
老胡畏诛奉约束，假息渔阳连上谷。
愿闻下诏遣材官，耻作腐儒常碌碌。
偶书
龙文彬（清代）

古有李道士，相传八百岁。功业杳无闻，徒将甲子记。

深山有木石，历久或不敝。毕竟块然存，淡漠亦无味。

好学推颜子，治安策贾谊。其道不能死，生气满天地。
留别王掾元胥
贺铸（宋代）

之子贯东牟，青衫试宦游。
颠非小贺比，爽自阿戎流。
未即芸香拜，俄先瓜戍秋。
孤蓬别夜思，霜月满沧洲。
赠笔处士曹忠
晁说之（宋代）

苇管予何爱，轻圆称白毫。
固知今独妙，旧数浙西曹。
收复河湟故地
文同（宋代）

哑儿峡西山已尘，驮金辇帛无断群。
河湟故疆尽收复，解辫厥角归如云。
堂中玉带赐丞相，陇外金节酬将军。
唐兵万里若日月，请作古今人未闻。
屠存博教授赴溧水任留饮寓舍
仇远（元代）

只隔山中一日程，书船暂泊溧阳城。
儒冠喜见贤翁季，道眼相看老弟兄。
酒量吞江凉更阔，蝉声送客晚争鸣。
青衫肯为琵琶湿，笑向天涯看月明。
钱舜举折枝芙蓉
虞集（宋代）

白发多情忆剑南，秋风溪上看春酣。剪来一尺吴江水，儗比千花濯锦潭。
唐多令 衰草和穗平
朱祖谋（清代）

扫断马蹄痕。消凝油壁尘。剪红心、霜讯催频。一道玉钩斜畔路，心无意，斗罗裙。

浓绿镇迷人。兰苕凄古春。换年年、冷戍荒屯。泪噀西风原上火，怕犹有，未招魂。
杂诗
方氏（明代）

营巢燕，双双飞，天设雌雄事久期。雌兮得雄愿已足，雄兮将雌胡不知。
同黎岱屿年丈海珠寺眺望
王弘诲（明代）

珠海平看复此亭，群仙东下走沧溟。旌旗隐隐誇池水，音乐飘飘想洞庭。

画舫夜浮江月白，离筵春傍柳条青。佳辰况喜临萧艾，泽畔何当笑独醒。
泊东馆
俞德邻（宋代）

一望严陵十里馀，乱山衔日雁相呼。故人零落今馀几，独有黄公旧酒垆。
清明日喜雨
殷奎（明代）

关陜连年苦旱灾，春田如石垦难开。十雨直教一雨足，二月欲尽三月来。

菜甲充肠回饿莩，麦苗满眼发枯荄。先生共喜夜不寐，饱饭终年不用猜。
八月十七日寿韩寅仲宴集
张萱（明代）

嘉客曾歌驹食场，多君千仞独翱翔。箕裘嗣续冠裳满，衡泌优游岁月长。

万里孤臣曾献赋，一堂遗老共称觞。年年此日须同醉，何用王乔口授方。
考试当涂次池阳崎岖山行石多可爱因用袁席之
王居安（宋代）

平生爱奇石，如见古君子。
一卷窗牖间，时复为隐几。
兹行池阳路，终日乱山里。
道傍石丛生，牛羊乱虎兕。
中有篆籀文，鼎彝间罍洗。
纵横更簨虡，埋没见追蠡。
嗟予心好之，愧恨无能徙。
着手为摩挲，却立复睥睨。
有似南阳公，可就不可致。
是宜米元章，一见辄下拜。
徜可从予招，安车更加礼。
凤凰台上忆吹箫 题唐陶山刺史鬓丝禅榻图
归懋仪（清代）

一片灵机，三生慧业，竹炉烟袅微茫。柳外残红数点，飞上禅床。

大好文章经济，多半寄、茶韵花香。放衙早，避它热恼，乐此清凉。

江乡太湖飘渺，喜官还似佛，鬓为民苍。更手植、夭桃万树，管领春光。

燕寝风恬昼静，蒲团坐、心孕清香。听松下，沸泉细谱宫商。
过僧竹院
周贺（唐代）

一生爱竹自未有，每到此房归不能。

高人留宿话禅后，寂寞雨堂空夜灯。
岁暮放衙归寓口占
纪逵宜（清代）

宣武门南十丈尘，郎曹退食暂间身。尽多陆海浮沈客，争似云间啸傲人。

安命何须寻季主，问天那更学灵均。婆娑应伴康衢叟，共庆尧年甲子春。
佛手花
董嗣杲（宋代）

不能摩项过只园，幻作清芳与世传。
排叶爪痕分翠净，吐葩心世耀丹妍。
但迷色界空华相，肯悟宗门直指禅。
谁汲野泉临晓浸，瓦瓶插供白衣仙。
钱清接待
释普度（宋代）

短策轻囊称野情，憧憧何事过钱清。
入门吃饭出门去，莫道沃洲山水青。
鸂鶒濑
许及之（宋代）

打鸭惊鸳起，忘鸥得鶒驯。世间能去我，物外总输人。
锦石捣流黄二首 其一
杨广（隋代）

汉使出燕然，愁闺夜不眠。易制残灯下，鸣砧秋月前。
缘识 其三十三
赵炅（宋代）

世间何所益，乐善有馨香。贵贱虽差等，非违定不祥。

春台宜胜地，花木收严霜。求取立身行，恒持但久长。
令狐相公春思见寄
刘禹锡（唐代）

一纸书封四句诗，芳晨对酒远相思。

长吟尽日西南望，犹及残春花落时。
秦从川重建观鹅亭例赠
邓仪（明代）

缅想风流王右军，操觚终日对鹅群。千年旧迹几兴废，徒使游人慨夕曛。

怀古读推川上叟，鼎新重勒壁间文。落成更嘱林僧守，不遣山阴道士闻。
送珙首座归温州
释可湘（宋代）

江月松风何处无，戒珠心印强名模。
烦君归问老真觉，因甚阇梨气不除。
和恕斋濂溪书院二首
释道璨（宋代）

满目青山满面风，谁云太极在图中。
晦翁去后僧来少，苔满空堂晓日融。
生查子
王允持（清代）

欢携碧玉箫，妾按黄金缕。宴罢小楼空，一枕吹残雨。

别路指西江，沉沉鸣津鼓。愁绝倚栏人，凉月生秋浦。
燕园小憩寄赠泰安诸同人 其二
徐宗干（清代）

偶然离束缚，终未脱嚣尘。红蓼思乡国，青松见故人。

山空千佛古，池暖四时春。寄语同舟侣，长途又问津。
题韩亭韩木二首 其二
杨万里（宋代）

笑为先生一问天，身前身后两般看。亭前树子关何事，也得天公赐姓韩。
宿闲林步
许棐（宋代）

山禽栖定涧蛙鸣，时复鸱枭杂数声。昨夜酒添春睡重，幸无憎爱到天明。
和张寺簿功父得祠
释宝昙（宋代）

碧海鲸鱼快一逢，不为夜雨泣秋虫。
神交已极天人际，玉立仍馀国士风。
故垒山川成旧恨，今年桃李着新功。
却应袖取经纶手，留待君王复沛丰。
绍兴别庙乐歌五首
真宗（宋代）

新庙肃肃，茂事以时。
陟降阶城，雍容有侠。
鞠躬周旋，罔敢不祗。
祝史正辞，灵其格思。
清远县尹杨观政有奇迹复能诗文民僚服其化士大夫过者靡不称颂故赠此加勉焉二首 其二
聂古柏（元代）

风流文采杨忠肃，南北雄奇古峡山。怪底蛮江无语鸟，弦歌终日水云间。
和孔毅甫州名五首 其四
吕陶（宋代）

平生知求道，冀保衰朽质。金阙劳仰望，玉经探秘密。

尝闻造化劳，虚静乃不屈。又闻栖真士，幽处遁荆荜。

深藏虽混同，安养自诚一。广采与博访，未遇敢怀佚。

诵经期万遍，掩卷复开帙。才能简思虑，了不见象物。

谁将林泉屦，易取尘土绂。渠意良有得，吾曹又何失。

爱君气容和，忻乐不在瑟。得鼎必全神，逢丹可换骨。

方蓬达去路，寰海空白日。愿开循循诲，灵台非缜栗。
罗浮山和邹方伯四首 其二 丹灶
庞嵩（明代）

古灶栖霞隈，不见炼丹叟。真丹自玄玄，还觅炉中不。
次六四叔青字韵
刘子翚（宋代）

写出吴中胜，平生历历经。
露窥烟渚静，山入柁楼青。
老气何由逸，奔晖不肯停。
北潭摇梦否，渌面照轩棂。
胡邦衡惠淳字韵佳什回首十年间不知几往返矣虽岁月逾迈而格律益高降叹不足敬用赓和
周必大（宋代）

扫迹龙门六小春，渴闻谈论齿生津。筑岩勋业方图旧，倚市工生谩斗新。

百二山河行入手，三千风月莫迷人。弥缝直出羲农上，举世终由鲁叟淳。
清平乐 拙词编就，感赋三阕 其一
程颂万（清代）

新词几身。已擅人间艳。料得此身无可遣。尽著香凄粉怨。

海波身过天东。阵云妖血腥红。一例哑哑唶唶，鹃愁诉与东风。
题三山郡圃会稽亭
乔孝本（宋代）

元侯选胜重经营，地取圆心正且平。揆日募工踰再浃，创亭合乐落初成。

面开西向缘忠孝，榜揭新封纪宠荣。隐隐湖山藏故国，漫漫烟水隔都城。

低迷叠嶂回峰抱，缭绕芳丛列艳迎。台上临风共萧洒，花间梦蝶助凄清。

枕流小槛攲前沼，散绮幽轩接后甍。旧景周环如有待，夕阳偏照似多情。

萦纡碧沚通潮浦，左右修篁拂画楹。自昔甘棠虽足爱，会稽从此擅佳名。
诸君送黄
孔平仲（宋代）

不能送行客，赠以绿杨枝。试看青青眼，此心当自知。
谢丘伯已送酒宇
陈藻（宋代）

二刘兄弟虽可语，其如斛面已尖量。
天差一妇各监係，跬步不容越堤防。
羡余置产晨夕忙，老夫押花亦归疆。
缙绅意态生堂堂，苞苴来往堪嗟伤。
仆夫方遣邸音到，疾足追回他送将。
跏趺禅伯坐高堂，棒喝惊人宗旨扬。
东家小儿迪功郎，羞茶馈乳分名香。
先生方寸古书藏，有时夜半开晶光。
温故知新滋味长，欲传对面无承当。
蹲鸱三十新酒芳，忽然饷我非世常。
何以报之愧空囊，百尺竿头与翱翔。
男牵女拘细君狂，不放逍遥随老庄。
减字木兰花·山城驿近
佚名（宋代）

山城驿近。又报寒梅传驿信。远水孤村。月下何人与断魂。幽芳水手。花木无情那得瘦。似此天真。好赠东阳姓沈人。
刘苏州寄酿酒糯米李浙东寄杨柳枝舞衫偶因尝酒…寄谢之
白居易（唐代）

柳枝谩蹋试双袖，桑落初香尝一杯。金屑醅浓吴米酿，

银泥衫一越娃裁。舞时已觉愁眉展，醉后仍教笑口开。

惭愧故人怜寂寞，三千里外寄欢来。
辑江北艺文志成题后并寄邓博士
陆继辂（清代）

《艺文》十卷订初成，百感苍茫赴短檠。放眼略消穷士恨，惊心乍见故人名。

刚柔分日摧华发，雅颂千秋有正声。莫笑书生生太晚，镇邀江戴话严更。
解剡孝嘉道中答溪民群来遮轿问新知县如何二首并寄李宰 其一
陈著（宋代）

水浅山深土半沙，刀耕火种做生涯。今年水旱那堪说，存得妻儿能几家。
题齐安城楼
杜牧（唐代）

呜轧江楼角一声，微阳潋潋落寒汀。(呜轧 一作：呜咽)
不用凭栏苦回首，故乡七十五长亭。
郑寺正挽辞
王柏（宋代）

坦溪渺渺兮配流庆之深长，园林带宅兮风月无疆。
鸥鹭受盟兮举清觞，胡不百年兮长徜徉。
澡身更服兮愙气安详，遗颂洒然兮墨耿光。
倦寻芳（闺思）
潘汾（宋代）

兽钚半掩，鸳甃无尘，庭院潇洒。树色沉沉，春尽燕娇莺姹。梦草树塘青渐满，海棠轩槛红相亚。听箫声，记秦楼夜约，彩鸾齐跨。

渐迤逦、更催银箭，何处贪欢，犹系骄马。旋剪灯花，两点翠眉谁画。香灭羞回空帐里，月高犹在重帘下。恨疏狂，待归来、碎揉花打。
武陵春
曹勋（宋代）

惨惨江云浑不动，玉雪耿孤芳。萼绿仙人带暗香。风韵冷尤长。

陇信不来寒日晚，疏影照澄江。肯借横斜伴酒觞。应共月商量。
诗三百三首 其一四七
寒山（唐代）

独坐常忽忽，情怀何悠悠。山腰云缦缦，谷口风飕飕。

猿来树袅袅，鸟入林啾啾。时催鬓飒飒，岁尽老惆惆。
调笑（玉友酒）
曾慥（宋代）

玉友。平生旧。相与忘形偏耐久。醉乡径到无何有。莫问区区升斗。人生一笑难开口。为报速宜相就。
题庐陵义士传
郭彦章（宋代）

淮海风回吹血腥，青原不改旧时青。
中朝将帅论功赏，不及江南一白丁。
余避地踰岭寄书宜章孙氏贼去则尽失之感叹有作
吕本中（宋代）

贼马纵横未说归，草间梁上借馀威。布帆此去应无恙，银盌从馀亦解飞。

世事只堪开口笑，主人空有食言肥。自惭学道工夫少，坐觉文书到眼稀。
钓者吟
释文珦（宋代）

吾谓钓者徒，今古不同流。
今钓曲为饵，古钓直不钩。
直钓不在得，所得过於求。
贡钓志在得，所得良可羞。
乃知今古钓，不可相为谋。
好古不好今，颇若能自修。
试问羊裘人，亦合子意不。
赋得首厦犹清和
陈子壮（明代）

羲氏鞭日车，滔滔次南陆。暄美良有馀，恢台如未足。

阑薄泛敷与，历历庭端木。栖顿有延景，经营无畏旭。

虽耘下噀田，恒啸东林竹。若榴殷书荣，红芭粲朝霂。

偃仰天宇下，游戏滮池曲。幽廊带合弛，新沚缨斯濯。

既展茂对情，信与风候睦。更获同怀素，时哉以为勖。
绍兴祀神州地祗十六首
佚名（隋代）

[太簇为角]洪惟坤元，道著品物。
上配紫旻，厚载其德。
良月毛若，祭哭布列。
必先皇只，以迓景福。
任守作醮为民祈福先期而雪是日开霁
张孝祥（宋代）

紫府仙人自列真，绿章封事更通神。清尘已作连宵雪，不夜潜回万屋春。

玉节朱幡来浩荡，云车风马正纷纶。步虚声彻朝元路，便挈荷囊款帝闉。
再次石镜精舍会集韵 其一
方孝孺（明代）

风日淡秋晚，欣此佳会并。贤豪昔同调，泉石非旧盟。

秪应念违别，忽作山中行。雄谈为绝倒，空谷腾欢声。

论诗涉风雅，深夜张华灯。义交无老少，情亲如弟兄。

斋中二三子，侍立环两楹。把酒起为寿，礼秩交相迎。

丈人名文章，落纸诚世英。珊瑚与玉树，对之敢讥评。

乃知高世人，不为尘俗萦。秋空白云散，悠然畅遐情。

嗟予尚稚劣，夙心会簪缨。沉潜守编简，愁对寒虫鸣。

岂知金石韵，铿锵振林坰。重玆领秀句，愿言当服膺。

匪徼一时誉，终期千古名。
句
冯延巳（五代）

青楼阿监应相笑，书记登坛又却回。
游清潭吕资益蟠谷绝·清潭
刘过（宋代）

一潭清净水无泥，潭岩无泥石更奇。
拟待月明垂钓去，前溪雨足怕龙归。
永遇乐（送春）
洪茶（宋代）

歌雪徘徊，梦云溶曳，欲劝春住。薄幸杨花，无端杜宇，抵死催教去。参差烟岫，千回百匝，不解禁春归路。病厌厌，那堪更听，小楼一夜风雨。

金钗斗草，玉盘行菜，往事了无凭据。合楼松儿，分香帕子，总是牵情处。小桃朱户，题诗在否，尚忆去年崔护。绿阴中，莺莺燕燕，也应解语。
题石碛明因院因李端叔韵
王之道（宋代）

楚汉干戈地，岿然见此山。
艰难思帝业，牢落漫禅关。
野鸟惊人散，江湖到岸边。
明朝又东去，空羡阿师閒。
十月旦读子美北风吹瘴疠羸老思散策之句初寮
朱翌（宋代）

囚山无他谋，治生出下策。
载之百漏船，吹以无孔笛。
一饱久定矣，誓不为欣戚。
家山天一方，何地休行役。
天真调伏予，中岁遭远谪。
养成一牯牛，露地见纯白。
饯陈学士还江南同用征字
张九龄（唐代）

荷蓧旋江澳，衔杯饯霸陵。别前林鸟息，归处海烟凝。

风土乡情接，云山客念凭。圣朝岩穴选，应待鹤书征。
闲咏
陆游（宋代）

事业无闻负圣时，沧波自照角巾欹。
养成林下无穷嬾，占尽人间彻底痴。
小麦绕村苗郁郁，柔桑满陌椹累累。
医翁筮叟真堪友，搜索残尊与共持。
宿云际偶题
刘子翚（宋代）

谷雨都无十日间，落红栖草已斑斑。
晓烟未放屋头树，春涨欲浮天际山。
翠盖萦风沉远坂，渔舟惊浪落前湾。
钟声认得林边寺，岁岁篮舆独往还。
送朱大出关
陶翰（唐代）

楚客西上书，十年不得意。平生相知者，晚节心各异。

长揖五侯门，拂衣谢中贵。丈夫多别离，各有四方事。

拔剑因高歌，萧萧北风至。故人有斗酒，是夜共君醉。

努力强加餐，当年莫相弃。
甘草湖
潘曾莹（清代）

晓来雨初霁，清气满寥泬。湍流汩汩鸣，秋声动岩穴。

舟行明镜汩，湖光映清澈。云影时低昂，烟痕乍明灭。

缘堤丛苇生，风来语骚屑。白鹭忽飞来，毛羽何皎洁。

却于万绿汩，洒此一点雪。我欲图水村，画意不可说。
筠庄亭轩皆以筠名学士兄有诗次韵
李弥逊（宋代）

种竹营巢老自如，渭川端不羡商於。
松行外护遮凡木，莲叶平铺覆断渠。
我辈方宜置丘壑，此君可共乐琴书。
轩亭处处成清必，足了一生宁愿馀。
寄别秦观少游
贺铸（宋代）

沔阳湖上小留连，疑是前时李谪仙。
流向夜郎才半道，径还江夏乐当年。
个侬生以才为累，阿堵官于老有缘。
待得公归吾亦罢，春风先办两渔船。
登楼
韦骧（宋代）

邑落皆山水，登楼远目通。从容民事外，游息圣经中。

画饼羞虚誉，持衡尚至公。此心难语俗，举袂挹松风。
寄余五十五
张耒（宋代）

忆昨戊午寄东都，人事纷纷相见疏。
补官洛阳我西走，君理舟楫归江湖。
往来相失顷刻尔，坐使一别三年余。
他乡满眼非故旧，南北耿耿无音书。
福昌古邦废已久，莽莽榛棘藏麕鼯。
空宫萧条唐旧路，古堞断续韩遗墟。
商顽余民俗未泯，习尚凶犷羞为儒。
高堂尘埃坐无客，虽复强接非欢愉。
嗟君尚复记忆我，两得书札何勤劬。
最后新诗意不浅，知君过我山阳居。
人间翩翩轻薄子，交友暂尔久则渝。
欢欣忧患心不易，我视一世无君如。
念昔登科各年少，君中第一名传呼。
春风朝游踏广陌，夜雨纵饮倾金壶。
当时意气今在否，十年我困官庭趋。
君宜腾达上寥廓，何乃失足遭崎岖。
人生难必但如此，付委造物随所驱。
得之几何失未损，七尺可贵惟吾躯。
洛川春风来已久，桃李次第争芬敷。
登临想君不可见，梦逐流水游东吴。
东吴旧游我所乐，饮有美酒烹有鱼。
何当相逢两披豁，摆落万累无嗟吁。
读书龙门山土室作
吕蒙正（宋代）

八滩风急浪花飞，手把渔竿傍钓矶。
自是钓头香饵别，此心终待得鱼归。
下寺峡中见山石奇古辄赋
吕兆麒（清代）

昔年客京华，居宇宅平旷。遥遥见山色，心喜神亦畅。

幽讨叹未能，怀抱常怏怏。分符赴西蜀，自喜惬所尚。

岭度秦凤高，意已小芒砀。邛崃近见经，岷峨纷在望。

剑门天下险，群岫森叠嶂。宦迹留三年，目不迷背向。

开轩画新就，日日对屏障。奇姿晴愈出，秀色默相饷。

颇谓山止此，杰特无与抗。昨过下寺峡，到眼惊新创。

切云郁岧峣，肖物工趺宕。或深如堂庑，或焘如帷帐。

或陈如樽俎，或覆如瓶盎。蹲或如虎豹，列或如兵杖。

坚或如铸铁，密或如联纩。轮囷谢推挽，瘦削空依傍。

怪怪与奇奇，变幻不可状。黄沙接马鹿，双峡浮春涨。

气土露崚嶒，传说语疑妄。英灵毓瑰器，富媪发新藏。

神斤运刻斲，天巧呈花样。对此玲珑影，惊倒般尔匠。

何当采嶙峋，装载盈归舫。位置小园中，聊佐诗人唱。
马上举韩退之话口占
林用中（宋代）

天寒愁思正茫茫，匹马周行野树苍。
遥想韩公昔年事，声名留得后来香。
满江红 寿赴安人
佚名（宋代）

萱草堂开，仙姿秀、金枝玉叶。亲曾映、尧阶三月，蓂舒六荚。

荣侍曾随台辅鼎，长生已镂天潢牒。自当年、苹藻俪勋门，能循法。

掌中贵，双珠握。慈训笃，家传学。信陶亲圭母，要还相业。

最好鳌头攀盛事，只今鹤发承殊渥。任年年、王母献蟠桃，金书帖。
三湘怨
范成大（宋代）

牙樯罨画橹，摇漾三湘浦。佳人翔绿裾，含颦为谁舞。

拳拳新荷叶，愁绝烟水暮。风云忽飘荡，隐约闻箫鼓。
清明前一日韩子华以靖节斜川诗见招游李园既归遂苦风雨三日不能出穷坐一室家人辈倒残壶得酒
欧阳修（宋代）

少年喜追随，老大厌諠哗。惭愧二三子，邀我行看花。

花开岂不好，时节亦云嘉。因病既不饮，众欢独成嗟。

管弦暂过耳，风雨愁还家。三日不出门，堆豗类寒鸦。

妻儿强我饮，饤饾果与瓜。浊酒倾残壶，枯鱼杂乾虾。

小婢立我前，赤脚两髻丫。轧轧鸣双弦，正如橹呕哑。

坐令江湖心，浩荡思无涯。宠禄不知报，鬓毛今已华。

有田清颍间，尚可事桑麻。安得一黄犊，幅巾驾柴车。
思远寄师厚
梅尧臣（宋代）

马蹄践霜雪，不畏道路寒。
游子重衣裘，慈母悬心肝。
悬心几千里，冉冉岁已残。
大河今渐涸，远目常不乾。
度雁朝夕闻，尺书寄亦难。
愿同车轮复，勿比弦上丸。
简辨老
李处权（宋代）

晚风吹叶满溪流，落日孤云万里秋。
径欲五湖寻范蠡，醉攜西子上扁舟。
谢胡掾惠诗
张栻（宋代）

一见知心事，旋观慰月评。
慈祥汉循吏，儒雅鲁诸生。
莫作周南叹，终期冀北程。
新诗连夜读，梅影伴孤清。
三叠和治芗
陈曾寿（清代）

我倦词坛久偃帜，尤羡老兵字不识。姓名粗记端可休，胡为浪使百忧集。

东坡洗心皈佛祖，金华牧羊严戒律。鼠肝虫臂任自为，明月清风堪共食。

我生学道深苦晚，抱瓮因循才一汲。乖崖平生傅青州，剧谈连夜世无敌。

人生百年须臾耳，取贵当前意真实。天衢荡荡掉臂行，何至崎岖穿蚁垤。

千秋端有真富贵，难与蚊虻争目睫。三年集寥忘苦辛，赖有同心共尝历。

城南联句风不远，吟鼎侯刘肩可列。梦中还续帝京篇，大念全灰王略帖。

不须贳酒烦邻翁，醇醪醉我逾郫筒。永兴秘书可行带，休期不老真豪雄。

春深冰泮未迟暮，且待桃李一再风。
缘识
宋太宗（宋代）

修持须是要精专，常恐他人业类牵。
莫把我言为戏弄，轮回断定不迁延。
紫兰
景翩翩（明代）

碧玉参差簇紫英，当年剩有国香名。风前漫结幽人佩，澧浦春深寄未成。
周景瑜同杨伯升见过次景瑜所赠伯升韵
韩淲（宋代）

风流二士真连璧，乃尔行春到涧滨。小坐纵谈前后事，推贤因数古今人。

却思尊酒青灯夕，殊觉头颅白发新。得醉有閒诚可味，此情终不负吾身。
董伯懿示裴晋公平淮右题名碑诗用其韵和酬
王安石（宋代）

元和伐蔡何危哉，朝廷百口无一谐。
盗伤中丞偶不死，利剑白一投天街。
裹疮入相议军旅，国火一再更檀槐。
上前慷慨语发涕，誓出按抚除睽乖。
指撝光颜战洄曲，阚如怒虎搏虺豺。
愬能捕虏取肝鬲，护送密乞完形骸。
笞兵夜半投死地，雪湿不敢燃薪点。
空城竖子已可缚，中使尚作唬儿哇。
退之道此尤俊伟，当镂玉牒东燔柴。
欲编诗书播後嗣，笔墨虽巧终类俳。
唐从天宝运中圮，廊庙往往非忠佳。
诸侯纵横代割据，疆土岂得无离（左亻右瓜）。
德宗末年惩战祸，一矢不试尘蒙（左革右义）。
宪皇初起众未信，意欲立扫除昏霾。
追还清明救薄蚀，屦敕主府拘穷蛙。
王师伤夷征赋窘，千里亦忌毫厘差。
小夫偷安自非计，长者远虑或可怀。
桓桓晋公忠且壮，时命适与功名偕。
是非末世主成败，烜赫今古谁讥排。
贤哉韦纯议北赦，仓卒两伐尤难皆。
重华声明弥万国，服苗干羽舞两阶。
宣王侧身内修政，常德立武能平淮。
昔人经纶初若缓，欲弃此道非吾侪。
千秋事往踪迹在，岳石款记如湘崖。
文严字丽皆可喜，黄埃蔽没苍藓埋。
当时将佐尽豪杰，想此兵祷陪祠斋。
君曾西边为拓本，濡麝割蜜亲劘揩。
新篇波澜特浩荡，把卷熟读迷津涯。
褒贤乐善自为美，当挂庙壁为诗牌。
上翰林丁学士
刘得仁（唐代）

今代如尧代，征贤察众情。久聆推行实，然后佐聪明。

官自文华重，恩因顾问生。词人求作称，天子许和羹。

御柳凋霜晚，宫泉滴月清。直庐寒漏近，秋烛白麻成。

玉殿移时对，金舆数侍行。赐衣香未散，借马色难名。

时辈何偏羡，儒流此最荣。终当闻燮理，寰宇永升平。
句 其五
蒋之奇（宋代）

到门先见如丝瀑，恰似渊明醉石旁。
送周畏知司直归上饶待次
范成大（宋代）

漫郎西笑费三年，故业新闻腹果然。
长尘剧谈抽茧绪，短檠细字缀蚕眠。
频惊陆海风波梦，未了京尘粥饭缘。
後日重来应访旧，五湖烟浪有渔船。
句
卢条（唐代）

三径雨来烟草合，一邱琴后浊醪倾。共话世情尘蔼蔼，每嗟人事水潺潺。
避兵遣怀六首 其六
周紫芝（宋代）

阊阖乾坤大，封疆四百州。蒙尘二圣哲，伐叛六春秋。

地入强胡阔，官封悍将优。奉天哀诏下，感泣万方愁。
开岁连日有阴雨
孙嵩（宋代）

日日岚阴守翠微，清溪平没钓鱼矶。
流莺一任无来意，直恐梅花半树稀。
渔翁
释行海（宋代）

历尽江湖白尽头，生涯惟有一扁舟。
醉来吹笛空沙上，鱼自相忘水自流。
百字令 赠徐宝幢即题其诗词集
赵庆熹（清代）

仰天不语，怪无端而笑，无端而涕。杯酒未干双剑跳，看尔悲歌斫地。

锄下黄金，床前阿堵，短尽英雄气。不妨狂语，诸君浪得名耳。

可怜豪竹哀丝，中年多感，坐作青毡计。斗大鹅笼愁闷煞，那得伸腰卧起。

李贺心肝，刘郎髀肉，无限悲凉意。此中有恨，人生难得知己。
将南归题旅舍壁
何焯（清代）

江上春生归已迟，栖栖九陌竟谁知。一竿自断鲈乡老，不用刘生五字诗。
送人游福唐
曹勋（宋代）

萝月溪云各未阑，它时薪水肯相安。
家依梵刹钟磬静，路近台山松桂寒。
黄槊胜流公远诣，观澜逸兴我难看。
归时一棹宜须早，趁取薰风荔子丹。
题邹氏寿山图
陆以道（元代）

野水微茫小苑东，林居窈窕白云中。一帘湿翠山川气，十里生香草木风。

落日放舟还载酒，有时挥麈坐谈空。惟应安晚堂前月，长照梅边鹤发翁。
息兵
韩偓（唐代）

渐觉人心望息兵，老儒希觊见澄清。正当困辱殊轻死，

已过艰危却恋生。多难始应彰劲节，至公安肯为虚名。

暂时胯下何须耻，自有苍苍鉴赤诚。
柳州道中
欧阳辂（清代）

楚云南望独宵征，天际悠悠指去程。千点乱山萦象驿，一痕残雨下龙城。

寒林照眼知秋气，远瀑盘空作怒声。自笑苍黄埃雾里，据鞍诗思尚纵横。
子陵
宋无（元代）

乾坤罢战尘，渔钓可藏身。
何事刘文叔，独来觅故人。
夷陵城
雍陶（唐代）

世家曾览楚英雄，国破城荒万事空。

唯有邮亭阶下柳，春来犹似细腰宫。
林平 其二
沈辽（宋代）

河边柳眼澹烟浮，腊破春归一岁休。不复平时羁旅恨，离明还泊北城头。
忆少年令
康与之（宋代）

双龙烛影，千门夜色，三五宴瑶台。舞蝶随香，飞蝉扑鬓，人自蕊台来。
太平箫鼓宸居晓，清漏玉壶催。步辇归时，绮罗生润，花上月徘徊。
水调歌头·过岳阳楼作
张孝祥（宋代）

湖海倦游客，江汉有归舟。西风千里，送我今夜岳阳楼。日落君千云气，春到沅湘草木，远思渺难收。徙倚栏干久，缺月挂帘钩。
雄三楚，吞七泽，隘九州。人间好处，何处更似此楼头？欲吊沉累无所，但有渔儿樵子，哀此写离忧。回首叫虞舜，杜若满芳洲。
听简上人吹芦管三首
张祜（唐代）

蜀国僧吹芦一枝，陇西游客泪先垂。

至今留得新声在，却为中原人不知。

细芦僧管夜沈沈，越鸟巴猿寄恨吟。

吹到耳边声尽处，一条丝断碧云心。

月落江城树绕鸦，一声芦管是天涯。

分明西国人来说，赤佛堂西是汉家。
再题惠山园八景 其八 涵光洞
弘历（清代）

㟏岈牝谷静涵虚，入画可游亦可居。朱户只疑双鐍处，藏来二酉有遗书。
亭下玉兰花开
陆文圭（元代）

初如春笋露织妖，拆似式莲白羽摇。
亭下吟翁步明月，玉人虚度可娄膏。
再用汪少
方岳（宋代）

毕竟春晴好，杨花也送行。驿程寒冉冉，江树晓晶晶。

水长船能驶，诗多担转轻。江湖吾倦矣，茅屋几时成。
庾楼晓望
白居易（唐代）

独凭朱槛立凌晨，山色初明水色新。
竹雾晓笼衔岭月，频风暖送过江春。
子城阴处犹残雪，衙鼓声前未有尘。
三百年来庾楼上，曾经多少望乡人。
题冲佑观
谢墍（宋代）

一线天回得顺流，几家修竹满岩幽。
转头已失来时路，过眼犹怜水上舟。
仙事渺茫姑勿论，客情萧散故迟留。
试寻怀玉山人传，更有承平好识不。
句
曹子方（宋代）

面前山好无人识，定是飞来小鹫峰。
答刘琨诗二首 一
卢谌（魏晋）

随宝产汉滨。
摛此夜光真。
不待卞和显。
自为命世珍。
舟中望衡岳
赵廷恺（清代）

峰起祝融高，群山汇水朝。天垣归北极，地脉走南条。

叶落湘帆转，云开楚焰消。钟声惊过雁，秋影上层霄。
和粹老云居之句 其四
彭汝砺（宋代）

云中笑语觉风生，摩诘今时令独行。摇首谁能拜弥勒，皱眉却合怕渊明。
读亡弟由义旧诗有感
吕本中（宋代）

平昔乌衣游，盛事寄青史。后生见头角，唯子与夫子。

奈何阻中涂，去我适蒿里。三年莫春日，西郊漫桃李。

才难圣所叹，反是俗眼眯。坐看玉壶冰，终污青蝇矢。

衔愤已成疾，伤谗空忍死。雪涕别时言，历历犹在耳。

呜呼骨肉亲，遗恨有如此。吾生复亡聊，念尔中夜起。

读君离别篇，沈吟泪如水。
送杜介归扬州
苏辙（宋代）

扬州繁丽非前世，城郭萧条却古风。
尚有花畦春雨后，不妨水调月明中。
东都甲第非嫌汝，北牖羲皇自属翁。
清洛放船经月事，急先鶗鳺绕芳丛。
渔翁
任崧珠（清代）

露满清江月满天，得鱼换酒乐陶然。孤篷惯向芦花泊，一任飞霜点鬓边。
郭北寻徐主簿别业
皎然（唐代）

近依城北住，幽远少人知。积雪行深巷，闲云绕古篱。

竹花冬更发，橙实晚仍垂。还共岩中鹤，今朝下渌池。
书高辛氏庙
祖无择（宋代）

平昔叙星辰，元功祀事分。
因人列官纪，行道亚皇坟。
高躅追颛顼，徽声压放勋。
淳风今不竞，帝典世无闻。
陵古森乔木，祠新际远氛。
樵苏当季运，血食属明君。
旧壤资庥{上广下陰}，遗黎荐苾芬。
春秋奏箫鼓，疑是六英文。
寄题竞秀亭
朱翌（宋代）

吴山越岭老於行，何地诛茅寄此情。
直使浮云无一点，千岩应接始分明。
过龙平
陶弼（宋代）

数家深峡里，灯火似渔村。
客梦稀星外，虫声短草根。
发疏怜枕软，意倦觉灯昏。
待晓酤蛮酒，苍梧奠舜魂。
送崇镜上人归剡因寄声高九万孙季蕃
林表民（宋代）

随处禅房有水声，我来石上坐忘形。
临行更酌潭中渌，要洗多生业障清。
贺新郎·同东亭、何阜诸子饮缪豹文宅
陆震（清代）

才别扬州市。又匆匆、一肩行李，饥驱于此。累夕追欢殊不厌，大有忘年诸子。

喜别久、情深犹是。一笑吾生惟剧饮，使他乡、日日能供醉。

谁更起，还家思。

海天渐动初冬意。最凄清、窗棱风冷，檐牙雨细。夜黑堂空灯火暗，而我偏工说鬼。

惹四座、魂惊欲死。百怪千奇姑妄说，笑群公、此物何须畏。

可畏是，人间世。
横塘曲
胡奎（元代）

妾家横塘口，门前种杨柳。春风吹舞腰，劝饮桃花酒。

垂杨千万缕，下蘸横塘水。何事织离愁，春风吹不起。

塘上谁家女，红裳白雪衣。采菱愁日晚，相待月明时。

妾家住横塘，郎过须下马。手把珊瑚鞭，挂在垂杨下。
过钓台作
陈允平（宋代）

双台屹屹几春秋，千古高风一钓钩。
越岭有云山北障，桐江无浪水东流。
雪深黄叶埋寒虎，烟暖青莎卧白鸥。
汉业已随宫树老，月明长到客星楼。
岁暮枉衢州张使君书并诗，因以长句报之
白居易（唐代）

西州彼此意何如，官职蹉跎岁欲除。浮石潭边停五马，

望涛楼上得双鱼。万言旧手才难敌，五字新题思有馀。

贫薄诗家无好物，反投桃李报琼琚。
寄题绛守园池
梅尧臣（宋代）

老柏麝不食，古色侵青冥。
浅沼龙不入，秋水生浮萍。
屋屡圬垩龙太守，壁上彪蔚遗丹青。
黑石镌辞涩如棘，今昔往来人不识。
酸睛欲抉无声形，既不可问不可听。
悬泉泻窦昼未停，飞玉贮蓝光入屏。
苞潭梁岛甲癸丁，蔓刺交缀垂组綎。
苍官屭槐朋在庭，风虫日鸟声嘤咛。
卉葩木菓黏枝条，集台脱热昏痾醒。
樊文韩诗怪若是，径取一二传优伶。
仍寄河东薛太守，更与斟酌无闲扁。
新晴
陆游（宋代）

夜雨空阶滴到明，山云忽敛作新晴。
门前月淡有檐影，墙外泥乾无屐声。
与世日疏愁易遣，入春得暖疾差平。
便当剩作沧洲趣，寄语沙鸥勿败盟。
柳敬亭传
黄宗羲（清代）

余读《东京梦华录》《武林旧事记》，当时演史小说者数十人。自此以来，其姓名不可得闻。乃近年共称柳敬亭之说书。

柳敬亭者，扬之泰州人，本姓曹。年十五，犷悍无赖，犯法当死，变姓柳，之盱眙市中为人说书，已能倾动其市人。久之，过江，云间有儒生莫后光见之，曰：“此子机变，可使以其技鸣。”于是谓之曰：“说书虽小技，然必句性情，习方俗，如优孟摇头而歌，而后可以得志。”敬亭退而凝神定气，简练揣摩，期月而诣莫生。生曰：“子之说，能使人欢咍嗢噱矣。”又期月，生曰：“子之说，能使人慷慨涕泣矣。”又期月，生喟然曰：“子言未发而哀乐具乎其前，使人之性情不能自主，盖进乎技矣。”由是之扬，之杭，之金陵，名达于缙绅间。华堂旅会，闲亭独坐，争延之使奏其技，无不当于心称善也。

宁南南下，皖帅欲结欢宁南，致敬亭于幕府。宁南以为相见之晚，使参机密。军中亦不敢以说书目敬亭。宁南不知书，所有文檄，幕下儒生设意修词，援古证今，极力为之，宁南皆不悦。而敬亭耳剽口熟，从委巷活套中来者，无不与宁南意合。尝奉命至金陵，是时朝中皆畏宁南，闻其使人来，莫不倾动加礼，宰执以下俱使之南面上坐，称柳将军，敬亭亦无所不安也。其市井小人昔与敬亭尔汝者，从道旁私语：“此故吾侪同说书者也，今富贵若此！”

亡何国变，宁南死。敬亭丧失其资略尽，贫困如故时，始复上街头理其故业。敬亭既在军中久，其豪猾大侠、杀人亡命、流离遇合、破家失国之事，无不身亲见之，且五方土音，乡俗好尚，习见习闻，每发一声，使人闻之，或如刀剑铁骑，飒然浮空，或如风号雨泣，鸟悲兽骇，亡国之恨顿生，檀板之声无色，有非莫生之言可尽者矣。
题万竿烟雨图为江士韩赋
黄仲昭（明代）

我醉飞梦湘江曲，开蓬坐爱湘水绿。两岸苍苍风景殊，筼筜万个森如玉。

寒云拖雨出遥岑，轻烟一抹横前林。断影微茫鸾凤舞，清声淅沥虬龙吟。

远隔层云看渐晦，近拂浮岚望还翠。枝南枝北飞鸟迷，叶上叶下珠玑碎。

须臾雨歇起清风，寒烟吹破犹冥濛。妃泪斑斑浓淡里，孙枝簇簇有无中。

江君自是高岗凤，共结寒盟恣吟弄。命工写入图画间，我见犹疑醉时梦。
醉落魄
王千秋（宋代）

惊鸥扑蔌。萧萧卧听鸣幽屋。窗明怪得鸡啼速。墙角烂斑，一半露松绿。
歌楼管竹谁翻曲。丹唇冰面喷余馥。遗珠满地无人掬。归著红靴，踏碎一街玉。
代人七月十四日生朝
范成大（宋代）

秋入壶中玉宇鲜，芝兰桃李共熙然。
已饶瑞荚明朝满，先借清蟾一夜圆。
北阙紫泥应道路，东山红袖莫云烟。
如今且醉江湖酒，来岁城南尺五天。
次韵陈粹瑞岩之什
郑伯熊（宋代）

诗到南昌老更奇，固知流派自江西。
滕王阁下秋涛壮，孺子堂前春鸟啼。
我似痴蝇思骥尾，君如野鹤趁鸡栖。
十年翰墨元犹白，不识微言为指迷。
题丁文苑同年哀词后
黄溍（元代）

自别琼林雨露边，江湖目断绣衣前。禹门尚想龙初化，辽海惊闻鹤已仙。

烈日秋霜空耿耿，重山宿草正芊芊。不才后死知何用，坐对诸郎独泫然。
雪酒为金粟公赋
史谨（明代）

碧落无声散玉尘，片时盈尺拥篱根。扫归银瓮浑同色，酿出璚浆不见痕。

陶谷谩劳烹活火，杜康未许恃专门。岂知祥瑞成狂药，偏称吾家老瓦盆。
谒金门（病起）
程垓（宋代）

花半湿。一霎晚云笼密。天气未佳风又急。小庭愁独立。

酒病起来无力。懊恼篆烟锁碧。一饷春情无处觅。小屏山数尺。
寄无可上人
贾岛（唐代）

僻寺多高树，凉天忆重游。磬过沟水尽，月入草堂秋。

穴蚁苔痕静，藏蝉柏叶稠。名山思遍往，早晚到嵩丘。
七月初五，夜梦一老人，携登亭台，饮予以酒，命咏二绝。时酒气在喉，残镫映窗，披衣记此 其二
俞允若（清代）

君爱尊中酒，我爱几上诗。黄酒与白云，悠悠无尽时。
次韵季共月夜见怀竹坡用子绍韵 其一
周紫芝（宋代）

五十九年蘧伯玉，家无担石居无屋。喜君马上风前诗，似我南坡月中竹。
赠镜斋徐相士
文天祥（宋代）

邹忌不如徐公美，引镜自窥得真是。
门下食客才有求，昏昏便与妻妾比。
徐家耳孙却不然，自名一镜京师市。
世人无用看青铜，此君双眼明秋水。
君以无求游公卿，勿令此镜生瑕滓。
碟子大面何难知，从今光照二百里。
题吕节夫园亭十一首 其七 学圃亭
周紫芝（宋代）

疏泉灌空畦，折柳樊小圃。关心有幽事，寄意在衡宇。

但恐经纶人，兹焉忽高举。慎勿厌荷锄，烟蓑湿春雨。
重阳前一日访刘春帆潞河节署
严烺（清代）

乘风呼小艇，倚棹过前塘。之子清标远，蒹葭秋水长。

人烟浮落日，诗思逼重阳。爱尔披帷处，青藜夜有光。
有示
陆龟蒙（唐代）

相对莫辞贫，蓬蒿任塞门。无情是金玉，不报主人恩。
和孔纯老按属邑二首
王之道（宋代）

杨柳依依半掩扉，新晴疏影弄斜晖。
好花觅句忍轻负，幽鸟劝沽良重违。
閒爱青苔缘砌上，静看蝴蝶扑窗飞。
雨多不觉芜菁过，又喜盘中笋蕨肥。
酹江月
葛长庚（宋代）

海天秋老，夜凄清、坐对香温金鸭。听得寒蝉声断续，一似离歌鸭答。鸿雁初来，骅骝欲去，永夜烧红蜡。不须别酒，有时亦呷一呷。

丈夫南北东西，何天不可，鸣剑雄开匣。岂特东湖徐孺子，下得陈蕃之榻。黄叶声干，碧莲香减，枕上凉萧飒。出门一笑，四方风起云合。
试迈侄所寄冷金笺
晁说之（宋代）

不烦钟鼓强吹萧，自有诗书共郁陶。暖玉何年来比德，冷金即日得抽毫。
怀寄周元翁十首
贺铸（宋代）

周郎西笑时，叠寄两函书。
情亲语恳到，骨肉所不如。
妙翰骋遒放，抵突黄与苏。
黄癯曳羸筋，苏厚凝腯肤。
我於季孟间，增少损有余。
家鸡敢复道，储此橐中珠。
洛阳春
王操（宋代）

帝里山河景莫裁，就中春色似先来。
暖融残雪当时尽，花得东先一夜开。
艳日绮罗香上苑，沸天箫鼓动瑶台。
芳心只恐烟花暮，閒立高楼望几回。
龙兴寺
陈植（宋代）

先朝黄叶寺，老屋白云扉。灯续长明火，僧犹坏色衣。

驮经马迹远，念佛鸟声微。唯有閒閒叟，坐看红日飞。
可笑口号
文同（宋代）

可笑为官太徼阔，养愚藏拙在深山。
君看处置繁难者，日夜经营心不闲。
送周县尉满秩归
姚勉（宋代）

采棒年来可怕人，先生一念只慈仁。
吏奸却立晴冰晓，民瘼皆甦化日春。
行简以曾守韵见贻复和一篇
沈与求（宋代）

续经无复补嘉禾，老去忘怀及见多。摘尾簿书宁问署，点头章句仅成科。

求田下泽吾行且，招隐空山子谓何。千万买邻真左计，一丘端约老相过。
和何学士见咏新得鹤
魏野（宋代）

喜得华亭鹤，看承过所宜。
防饥先种稻，忧病预鑽龟。
易惬眠云意，难酬卧锦诗。
不缘过郡谢，步步在相随。
杂咏一百首·壶公
刘克庄（宋代）

跳入无人见，谁知有路通。
长房非黠者，草草出壶中。
宫词 其九
赵佶（宋代）

清晨檐际肃霜鲜，晓日初消万瓦烟。隆德重阳开小宴，竞将黄菊作花钿。
诉衷情
张抡（宋代）

闲中一首醉时歌。此乐信无过。阳春自来寡和，谁与乐天和。

言不尽，意何多。且蹉跎。功名莫问，富贵休言，到底如何。
楚吟
李商隐（唐代）

山上离宫宫上楼，楼前宫畔暮江流。
楚天长短黄昏雨，宋玉无愁亦自愁。
太史萧宗乐半间园八咏 其四 忙中閒处
杨慎（明代）

早岁辞芸阁，归来卧蕙櫋。巳寤邯郸梦，犹注逍遥萹。

郊扉未可闭，洪崖时拍肩。
依韵和酬太师相公
梅尧臣（宋代）

相国推心本至平，欲使萧艾作兰馨。
孤根易变终微钱，美泽难兰漫晦冥。
楚客尝闻纫若若，王孙谁复顾青青。
东风已与生成足，不敢希蓂在帝庭。
古宫词十首 其五
刘克庄（宋代）

穗帐浑如旧，何曾奏伎来。君王不终惠，留妾在空台。
感皇恩（重到临安）
曾觌（宋代）

依旧惜春心，花枝常好。只恐尊前被花笑。少年青鬓，耐得几番重到。旧欢重记省，如天杳。

绮陌青门，斜阳芳草。今古销沈送人老。帝城春事，又是等闲来了。乱红随过雨，莺声悄。
浣溪沙（赏丹桂）
曹勋（宋代）

初过西风烟雨微，霓光留景正团枝。月中新彩与增辉。
霞影分丹乘浩露，珊瑚秀色满彤墀。凉飙吹上赭红衣。
过黄墅沈氏阻风望洞庭甚近而不能至
王鏊（明代）

茅堂宛在碧山腰，山下行人不受招。梁作虹蜺应可渡，水如衣带却成遥。

清风入夜生蘋末，细雨扶春上柳条。不是休文能醉我，平生磊块仗谁浇。
过金德父墓
葛一龙（明代）

相送心曾到，言寻路不迷。
草齐封鬛起，山跌浪痕低。
片石看人拜，孤花奈鸟啼。
夜长谁慰藉，应有鹿门妻。
碧岩亭和许门下韵
王汝舟（宋代）

亭开幽谷草堂边，朝暮清音落槛前。人去日升蓬岛路，客来空爱玉溪泉。

仙翁世界藏沈洞，佛子楼台出半天。谁为琢磨岩下石，拟将遗事记当年。
霜天晓角 其五 代作，贺生子
吕胜已（宋代）

瑞气盈门，神仙谪下看看到。已知消耗。弧矢呈祥了。

种德阴功，自有多男报。还知道。果生蓬岛。不比人间早。
王持中读余近诗跋以五绝因次其韵 其二
吴则礼（宋代）

羁臣未觉诗无敌，老境谁言思不群。自有阿持提律令，且看山衲度江云。
冬至
陆游（宋代）

老遇阳生海上村，川云漠漠雨昏昏。
邻家祭彻初分胙，贺客泥深不到门。
万卷纵横忘岁月，百年行止村乾坤。
明朝晴霁犹堪出，南陌东阡共一樽。
献知府张少卿
强至（宋代）

当年直气吐虹霓，因使平津位晚跻。
大笔驱驰争化匠，纤机摆落得天倪。
名随婺女双溪远，诗压休文八咏低。
官是诸卿郡山水，志完宁独在公圭。
同沈守劝农十首
陈造（宋代）

露粉烟香细孰何，荆扉竹径喜经过。
阳和若作留连计，谁遣飞红扫更多。
御街行 其二 赋轿
高观国（宋代）

藤筠巧织花纹细。称稳步、如流水。踏青陌上雨初晴，嫌怕湿、文鸳双履。

要人送上，逢花须住，才过处、香风起。

裙儿挂在帘儿底。更不把、窗儿闭。红红白白簇花枝，恰称得、寻春芳意。

归来时晚，纱笼引道，扶下人微醉。
晓发澉浦走至角里堰
许传霈（清代）

潮落泥滑澾，赤足步跋蹩。年少不惯行，疾首齐蹙额。

空囊笑金尽，数家一被褐。迤逦登彼岸，乍觉虎口脱。

半束残卷书，惟我宝衣钵。遍地是干戈，畏彼道路夺。

息足村成市，盆鱼环泼泼。秋阳烈如火，饮水疗焦渴。

流民本无家，撮米炊粗粝。道旁相问讯，中心为恻怛。

石畔许徘徊，顿觉胸襟阔。晚宿田夫家，炊烟起一抹。

桑绿处处蝉，养得天机活。
寄蔡伯世赵才仲 其一
吕本中（宋代）

我恨不识鹿门公，蔡郎心期千载同。不随吏部曹中板，去赴长芦寺里钟。
史庆臣贫甚汤朝美士美以书招之作诗以饯其行
周孚（宋代）

愤时胆如斗，论事须磔猬。阅人习熟中，见子差吐气。

十年卧岷峨，一芥视富贵。只今五穷迫，叹息一饱未。

子才固崎嵚，渠眼亦髣髴。黄金贱钟期，此语可歔欷。

中山两公子，好义吾所畏。深憎泾渭杂，屡斥蜩螗沸。

尺书独唤子，如子亦差慰。相从一语合，肯顾百金费。

孤松危欲死，莫惜加灌溉。向来监河侯，吾惭可胜讳。
悼杨公缊二首 其二
刘攽（宋代）

寄书曾未报，题墨宛如新。长路归丹旐，孤儿泣画輴。

江湖馀气槩，星月聚精神。冥漠九原上，空将万鬼邻。
王氏江居席上醉歌行
周是修（明代）

王君家住河上头，河水八月清浏浏。西风入林竹屋冷，蝉鸟杂浏嫌不幽。

生平于我交最密，俨然胶漆深相投。君常慕作泉石隐，我亦好为山泽游。

别来许久若数岁，一见辄复苦死留。进我玉壶之芳醥，馔我璧盘之珍羞。

小儿进蔬果，大儿参献酬。况有白发亲，谐谑相绸缪，于此不醉将何求。

日高豪饮达半夜，中天片月清辉流。银河明灭北斗转，繁露欲坠棼烟收。

是时杯行已不记，但觉淋漓云锦裘。庾亮南楼非足拟，山简习池安得俦。

君不见金谷园，乱鸦芳草黄昏后，绿珠红粉千年愁。

又不见朱雀门，霜戈铁马坐无敌，擒虎英雄今亦休。

不须富贵劳所志，且饮百斛宽烦忧。
过天姥见敏叔留题
许景衡（宋代）

尊酒都门昔解携，绣衣持节大江西。却寻十载经行地，半壁新诗手自题。
祈晴行西湖上呈馆中一二同官
郑清之（宋代）

晓色窥林半淡浓，乱鸦飞去水漫空。
山横孤雾残霞外，秋在微漫疏雨中。
官事却能成胜赏，诗坛端可策新功。
吴侬浪说西湖景，蓬观今逢苏长公。
挽制干二首
王迈（宋代）

功名入手太匆匆，匹马沙场气贯虹。
诗好可能却敌骑，檄工不自愈头风。
死须厉贼言犹在，生不封侯命果穷。
四十九年蘧伯玉，是非往事转头空。
残春遣兴
高骈（唐代）

画舸轻桡柳色新，摩诃池上醉青春。
不辞不为青春醉，只恐莺花也怪人。
林宏才秉义挽辞
杨万里（宋代）

行尽江南北，於何隐去休。
福清好云谷，老子得菟裘。
风釆今千古，英灵閟一丘。
庭阶俱玉树，仲氏立鳌头。
迁村居二首
李洞（唐代）

移居入村宇，树阙见城隍。云水虽堪画，恩私不可忘。

猿涎滴鹤虽，麈尾拂僧床。弃逐随樵牧，何由报稻粱。

歌乐听常稀，茅亭静掩扉。槎来垂钓次，月落问安归。

远客传烧研，幽禽看衲衣。眼前无俗事，松雨蜀山辉。
冬夜李仲玉寓所
张埴（宋代）

门关晡半掩，鸟雀远相呼。
星宿生圭窦，春风在石炉。
不胜亲友念，有恨岁年徂。
坐久四邻静，寒灯势颇孤。
送僧游山
熊孺登（唐代）

云身自在山山去，何处灵山不是归。

日暮寒林投古寺，雪花飞满水田衣。
李廷圭墨
宋褧（元代）

神物蟠髹麝溲煤，升元曾是进蓬莱。玄光依旧能今日，谁信昌言己夜台。
谢兴之饷鱼肉二酱二首 其一
葛胜仲（宋代）

贫厨不举火，素拙没与乾。拾煤未为饥，犹有食一箪。

拜嘉欣二酱，顾尚阙晨餐。快啖乱蒸肫，那学武子奢。

瓶中乏储米，请粟望子华。佳醢得新味，羞豆应当加。
通真观
李坚（宋代）

璇璿非复旧宫坛，独向徐碑识二难。
井底丹灵勿轻汲，昔年曾寿两苍官。
次韵李鹤田德真寄远
赵希㯝（宋代）

长安日下浮云生，故人久作西南行。沤边两载音讯绝，鬓丝应与秋风争。

苍苔冉冉荒茅屋，愁来忍把离骚读。惊鸿刚自堕边声，碧嶂那堪遮远目。

青云高处期翱翔，去人岁月今堂堂。吴钩拂拭霜雪冷，龙光飞跃秋天长。

思君一夜离心折，东楼又送无情月。
吴隐之饮贪泉图
郑思肖（宋代）

外物终难换肺肠，隐之清介顿生狂。便教饮尽贪泉水，只觉通身白雪香。
自题画
陈植（宋代）

无多茅屋沧波远，一半青山竹树遮。宛似吾乡荒寂地，直疑割我白鸥沙。
水仙子·几年无事傍江湖
薛昂夫（元代）

几年无事傍江湖，
醉倒黄公旧酒垆。
人间纵有伤心处，
也不到刘伶坟上土，
醉乡中不辨贤愚。
对风流人物，
看江山画图，
便醉倒何如！
寄友
陈深（宋代）

海内皆兄弟，情深莫若君。
那知经乱后，翻作久离群。
皎皎云中月，悠悠岩上云。
相思不可见，清梦绕江濆。
水龙吟 次韵程仪父荷花
赵孟＊（元代）

凌波罗袜生尘，翠旌孔盖凝朝露。仙风道骨，生香真色，人间谁露。伫立无言，长疑遗世，飘然轻举。笑阳台梦里，朝朝暮暮，为云又还为雨。
狼藉红衣脱尽，羡芳魂不埋黄土。涉江迳去，采菱拾翠，携俦啸侣。宝?空悬，明?偷解，相逢洛浦。正临风歌断，一双翡翠，背人飞去。
熙宁祀皇地祗十二首
佚名（隋代）

昭灵积厚，混混坤兴。
配天作极，阴惨阳舒。
齐明这享，百福甘储。
蔗几来止，风马云车。
贤者之孝二百四十首·颍考叔
林同（宋代）

茅焦甘伏质，考叔请留羹。
大队如初乐，咸阳虚左迎。
过桓州望开平
陈琏（明代）

塞草青青露已晞，开平山色望中微。龙冈岁远无人猎，滦水秋深有雁飞。

圣世封疆今已广，前朝景致已全非。如今留得孤城在，老树荒凉带夕晖。
寄杜南安子野
罗椅（宋代）

松竹林中琴一枝，妖岚散作半江漪。
县於庾岭梅差近，政看圜扉草便知。
熟事无多迎客早，清吟未了放衙迟。
朔云野雪沧江远，不得相从且寄诗。
汉庙祈雨回阳春亭有怀
薛能（唐代）

南荣轩槛接城闉，适罢祈农此访春。九九已从南至尽，

芊芊初傍北篱新。池中水是前秋雨，陌上风惊自古尘。

欲召罗敷倾一盏，乘闲言语不容人。
癸卯除夜聊复尔斋偶题
范成大（宋代）

五夜灯花重，东风角韵来。
雪悭衣未纩，春早句多梅。
寂历罗门亚，温药黁鼎煨。
老嫌新岁换，病喜旧星回。
郁垒先题版，屠苏後把杯。
书扉无健笔，爆竹有寒灰。
饧楪牙难胶，椒盘眼倦开。
陈人仍惫卧，身世两悠哉！
风入松 用刘后村韵
王士禄（清代）

路歧不用更迟回。任运安排。由来造物多颠倒，将颓颜、好付樽罍。

急景如春有脚，逸民似古无怀。

啼鹃休更向人哀。红友新开。裁书已报春山去，道先生、早晚归来。

此意还如江水，东流到海难回。
挽秦国夫人
李流谦（宋代）

鸾衿荣翠栝，璇魄媚方流。
庆袭高华出，贤供窈窕求。
灵光分婺照，静质肖坤柔。
闺闼关何事，风人美造周。
利州
汪元量（宋代）

云栈遥遥马不前，风吹红树带青烟。
城因兵破悭歌舞，民为官差失井田。
岩谷搜罗追猎户，江湖刻剥及渔船。
酒边父老犹能说，五十年前好四川。
玉楼春
陈允平（宋代）

柳丝挽得秋光住。肠断驿亭离别处。斜阳一片水边楼，红叶满天江上路。

来鸿去雁知何数。欲问归期朝复暮。晚风亭院倚阑干，两岸芦花飞雪絮。
除夜杂兴三首 其一
周紫芝（宋代）

华发日就槁，萎萎如秋草。秋草剪复生，发秃不再好。

雅意怜儿童，软语媚翁媪。镊白挽流光，持杯锡难老。

我老不足惜，汝生念不早。兵戈常在眼，流离犹满道。

且当篘残缸，瓶空莫辞倒。醒视夜何其，东行日杲杲。
香山院
游少游（宋代）

谁将万斛旃檀子，撒向千春古道场。万壑晓风吹不断，至今犹自满山香。
渔父
王志道（宋代）

岸芷汀兰曲曲春，绿蓑青箬老江濆。
倚船三弄东风恶，吹断巫山片片云。
春兴
喻良能（宋代）

日日春泥妨杖藜，一声何处子规啼。
红将满地花空委，绿尽前山草正萋。
已办篇章书侧理，可无杯斝捧婺荑。
消明过后芳菲少，桃李清阴欲满蹊。
山行行歌十首
周文璞（宋代）

紫阳道院古丹青，恨渠犹画化胡经。
晚香灭没人归后，自有天风撼玉铃。
春色将还无端兴感风前花下率意口号汇而录之 其五
姚浚昌（清代）

诸芳拥绿上闺帏，花意阑珊春意非。无限愁心莺独语，有痕春梦燕双飞。

蘼芜香冷输金鸭，杨柳风生忆锦騑。谁信妆台断消息，壁镫犹照彩云衣。
毗陵天庆观画龙自题姑苏羽士李怀仁醉笔诗呈
戴复古（宋代）

姑苏道士天酒星，醉笔写出双龙形。
墨迹从横夺造化，蜿蜒满壁令人惊。
一龙翻身出云表，口吞八极沧溟小。
手弄宝珠珠欲飞，握入掌中拳五爪。
一龙排山山为开，头角与石争崔嵬。
波涛怒起接云气，不向九霄行雨来。
万物焦枯天作旱，两雄壁隐宁非懒。
真龙不用只画图，猛拍栏干寄三叹。
满江红 其三
柳永（宋代）

万恨千愁，将年少、衷肠牵系。残梦断、酒醒孤馆，夜长无味。

可惜许枕前多少意，到如今两总无终始。独自个、赢得不成眠，成憔悴。

添伤感，将何计。空只恁，厌厌地。无人处思量，几度垂泪。

不会得都来些子事，甚恁底死难拚弃。待到头、终久问伊看，如何是。
题隐者邵醇郊居
赵抃（宋代）

驱车乘兴谒先生，十里秋光照眼明。净室寒窗无长物，道书狼籍古琴横。
齐子馀侍郎挽诗 其一
蔡戡（宋代）

玉笋班中第一人，堂堂风采照公卿。箕裘四世儒科贵，簪橐三公法从荣。

广厦细旃多启沃，黄扉青琐罄忠诚。经纶未了犹遗恨，信史空留后世名。
题三洞
张大直（宋代）

雨过薰风吹面凉，芒鞋终日水云乡。
可怜尘绪萦人久，赖有仙源引兴长。
山鸟无心时自语，林花有意解留香。
村醪不惜杖头费，渴似虹霓饮练光。
寻访广福
释绍嵩（宋代）

旧邑浮航外，青山千万重。
访僧舟北渡，归寺海西峰。
薄薄云收日，微微雨洒松。
可堪添客恨，闻打暮天锺。
渔家傲 赠宁生
王哲（金朝）

夫唤三郎妻九姐。两椽合得一间舍。骨作樯梁皮作瓦。休夸诧。父娘成就伊居也。儿愿室家女愿嫁。舅姑修葺何时罢。日日功钱难答谢。听余话。长行孝顺酬斯价。
和吴文定竹茶炉原韵
张恺（明代）

紫竹炉头碧瓮泉，殷勤并做一家煎。隔帘疑雾飞檐外，翻鼎惊雷落座前。

龙凤饼从南粤制，羲皇人在北窗眠。余香啜尽无余事，和就新诗句法全。
水调歌头（席上为叶仲洽赋）
辛弃疾（宋代）

高马勿捶面，千里事难量。长鱼变化云雨，无使寸鳞伤。一壑一丘吾事，一斗一石皆醉，风月几千场。须作猬毛磔，笔作剑锋长。

我怜君，痴绝似，顾长康。纶巾羽扇颠倒，又似竹林狂。解道澄江如练，准备停云堂上，千首买秋光。怨调为谁赋，一斛贮槟榔。
梅山谒仙尉祠 其二
杜煦（清代）

芙蓉万柄古祠前，遗像须眉尚凛然。乱世余生无姓氏，奇才未著有神仙。

春朝箫鼓三间屋，月夜清幽一勺泉。小折馨香亲手荐，片时停桨夕阳天。
瑞香花
董嗣杲（宋代）

春沁幽花透骨清，矮窼殊迈百芳馨。紫英四出醉娇粉，绿萼千芳簇巧丁。

自覆熏笼须闭户，谁栽锦伞都当庭。昼眠不用熏沈水，梦落庐山九叠屏。
喜定太学生·题三贤堂
詹琰夫（宋代）

和靖东坡白乐天，几年秋菊荐寒泉。
如今往事都休问，且为官司趁酒钱。
晚霁登王六东阁
张九龄（唐代）

试上江楼望，初逢山雨晴。连空青嶂合，向晚白云生。

彼美要殊观，萧条见远情。情来不可极，日暮水流清。
宿安上人门外裴如晦胥平叔来访
梅尧臣（宋代）

胥悲喜我至，冒雨夜出城。
灯前相对语。怪我面骨生。
为言憔悴相，因意多不平。
亦见子颔须，长黑已可惊。
知子有所立，毛发随世情。
子心且如旧，後辈苦前轻。
棋盘峰
韩鸾仪（清代）

坦如方罫自然平，未许人将黑白争。惟有紫阳招野鹤，沧桑一局寄閒情。
和遗山呈太山倪布山真人
王奕（元代）

江右书生枉白头，杖藜始得北山游。
手摩红日登三观，袖拂黄埃看九州。
及下诚明真气貌，方知岁月老春秋。
更须梓就诸公什，焰焰声名万古留。
客有见馈温剂云可壮元阳感而有作
李光（宋代）

世人服暖药，皆云壮元阳。元阳本无亏，药石徒损伤。

人生百岁本，南北随炎凉。君看田野间，父老多康强。

茅檐弄儿孙，春陇驱牛羊。何曾识丹剂，但喜秫黍香。

伊予十年谪，日闻贵人亡。金丹不离口，丱妙常在傍。

真元日渗漏，滓秽留空肠。四大忽分离，一物不得将。

歌喉变哀音，舞衣换缞裳。炉残箭镞砂，箧馀鹿角霜。

咄哉此愚夫，取乐殊未央。我有出世法，亦知不死方。

禦寒须布帛，欲饱资稻粱。床头酒一壶，膝上琴一张。

兴来或挥手，客至亦举觞。涤砚临清池，抄书傍明窗。

日用但如斯，便觉日月长。参苓性和平，扶衰固难忘。

恃药恣声色，如人畜豺狼。此理甚明白，吾言岂荒唐。

书为座右铭，聊以砭世盲。
阻风
梅尧臣（宋代）

老渔吹浪不肯休，一夜南风打篱响。
滩下轻舟未可行，山脚盘涡似车辋。
龙母庙
王稚登（明代）

松坞石林林，秋风万壑阴。
泉清尘客耳，花照定僧心。
龙去野祠破，鸟啼山竹深。
苍生饥渴甚，朝夕望为霖。
秋登涔阳城二首
李群玉（唐代）

万户砧声水国秋，凉风吹起故乡愁。

行人望远偏伤思，白浪青枫满北楼。

穿针楼上闭秋烟，织女佳期又隔年。

斜笛夜深吹不落，一条银汉挂秋天。
游潭口放舟
释今无（明代）

解缆投何处，寻幽拟石厓。一生贪笑傲，万里得情怀。

沙角鱼纹细，天边月影佳。远游多怪事，余欲赠齐谐。
浣溪纱 咏江山船八首 其一
薛时雨（清代）

江水湾湾漾碧波。山岚冉冉映青螺。江山如此易情多。

江上潮青游客梦，山中云遏美人歌。江山如此奈情何。
颂古三十一首
释安永（宋代）

红炉起浪拍天飞，疾焰过风孰敢窥。
任是三头并六臂，到此休夸第一机。
山居寄张星乙
吴锭（清代）

一亩园中半亩花，萧然物外足生涯。吟成白雪难为曲，游遍青山懒到家。

傍舍寒松曾驻鹤，当门疏柳亦藏鸦。故人若肯重相访，缸面新篘酒易赊。
介亭饯杨杰次公
苏轼（宋代）

篮舆西出登山门，嘉与我友寻仙村。
丹青明灭风篁岭，环佩空响桃花源。
前朝欲上已蜡屐，黑云白雨如倾盆。
今晨积雾卷千里，岂畏触热生病根。
在家头陀无为子，久与青山为弟昆。
孤峰尽处亦何有，西湖镜天江抹坤。
临高挥手谢好住，清风万壑传其言。
风回响答君听取，我亦到处随君轩。
瓦亭联句
苏舜元（宋代）

阴霜策策风呼虓，羌贼胆开凶燄豪。赤胶脆折乳马健，汉野秋穟黄云高。

驱先老尪伏壮黠，裹以山壑鬼莫招。烽台屹屹百丈起，但报平安摇桔槔。

喜闻羸师入吾地，主将踊跃士惰骄。神锋前挥拥胜势，横阵立敌俱奔逃。

不知饵牵落槛阱，一麾发伏如惊飙。重围八面鸟难度，相顾无路惟青霄。

地形窄束甲刺骨，眦裂不复能相鏖。弃兵衮衮令不杀，部曲易主无纤嚣。

恸哭皇天未厌祸，空同无色劲气消。狂童得志贱物命，陇上盘马为嬉遨。

苍皇林间健儿妇，剪纸沥酒呼嗷嗷。将军疾趋占葬地，年年载柩争咸崤。

朝廷不惜好官爵，绛蜡刻印埋蓬蒿。三公悲吟困数败，车上轻重如鸿毛。

白衣壮士气塞腹，愤勇不忍羞本朝。重瞳三顾可易得，亮辈本亦生吾曹。

穷居哀牢厌咄咄，岁月奔激朱颜凋。当年请行大明下，今日颓堕思南巢。

阳羡溪光逗苍玉，尺半健鲫烟中跳。便欲买田学秧稻，不复与世争锱毫。

奈何三世奉恩泽，肯以躯命辞枯焦。

以知出处系大义，一饭四顾情如烧。贺兰磨剑河饮马，颈系此贼期崇朝。

归来天下解倒挂，玉色蔼蔼宸欢饶。笔倾江河纸云雾，叹颂天业包陶姚。
三用前韵奉答 其一
丘逢甲（清代）

浮云西北郁苍苍，残角秋城泪万行。朋党祸仍流丑相，太平功竟录申王。

眼中木槿花荣落，身后梧桐树短长。自把千秋付杯酒，湖山无恙脍莼香。
僧舍假山
米芾（宋代）

玉峰高爱搀天碧，过眼云关无处觅。才将呀豁向疏窗，已见峰棱翻瘦脊。

明月照出溪中水，清风扫遍岩边石。悬崖绝磴疑可揽，白露苍烟俱咫尺。

天阴未彻山阴寒，雨声欲绝泉声乾。须知物理有真妄，岂识道眼无殊观。

万象森严掌握内，大块俯仰毫芒间。抽身更洗清净足，探历幽深非所难。

山僧作山真有以，诗人吟诗从此始。意教妙手发天悭，戏取神功当众美。

君不见浣花野老深结庐，白盐赤甲龙虎趋。清吟醉赏左右足，当时应笑秦鞭驱。
开缄怨
朱琳（唐代）

夫婿边庭久，幽闺恨几重。玉琴知别日，金镜识愁容。

懒寄云中服，慵开海上封。年年得衣惯，且试莫裁缝。
送安丰尉丁梦符归霅川因简之晦兄弟时寓崇
敖陶孙（宋代）

世纷何豫人，直作走千里。
寒压破虎鞯，霜风杀淮苇。
能来得吾破，连夜灯花喜。
矫矫将军力，一日破万纸。
填胸龙豹韬，政坐毛锥子。
区区寄人幕，谁访习鉴齿。
相见各挽须，士穷乃如此。
吾谋适不用，步到狼山趾。
荒村围海气，尖城如卧已。
幸当小盘旋，长袖为君起。
回首叫周郎，湟水面欲死。
往者城南杜，钿车凑流水。
胡然落此地，伴客歌快耳。
吾徒离阔好，见即裂其眦。
中年迫婚宦，官事漫不理。
关心且诗酒，瓮面拨寒蚁。
如闻董召南，犬鸡封石髓。
感君好兄弟，行当访虚址。
雍丘且忽念，将星落寒紫。
送归无好语，凉月挂鲸尾。
君行定过潘，茶鼎面曲几。
因这启三请，问酒所以止。
满江红（双头莲）
刘学箕（宋代）

一柄双花，低翠盖、呈祥现美。人正在、薰风亭上，满襟如水。二陆比方夸俊少，两乔相并修容止。雨初晴、午永斗红酣，真奇耳。

双白鹭，双赪鲤。飞与泳，俱来此。绾双鬟天上，侍香童子。双剑丰城双孕秀，双凫叶县双趋起。谩空谈、国士本无双，今双矣。
湖州谢上表
苏轼（宋代）

臣轼言：蒙恩就移前件差遣，已于今月二十日到任上讫者。风俗阜安，在东南号为无事；山水清远，本朝廷所以优贤。顾惟何人，亦与兹选。臣轼中谢。伏念臣性资顽鄙，名迹堙微。议论阔疏，文学浅陋。凡人必有一得，而臣独无寸长。荷先帝之误恩，擢置三馆；蒙陛下之过听，付以两州。非不欲痛自激昂，少酬恩造。而才分所局，有过无功；法令具存，虽勤何补。罪固多矣，臣犹知之。夫何越次之名邦，更许借资而显受。顾惟无状，岂不知恩。此盖伏遇皇帝陛下，天覆群生，海涵万族。用人不求其备，嘉善而矜不能。知其愚不适时，难以追陪新进；察其老不生事，或能收养小民。而臣顷在钱塘，乐其风土。鱼鸟之性，既能自得于江湖；吴越之人，亦安臣之教令。敢不奉法勤职，息讼平刑。上以广朝廷之仁，下以慰父老之望。臣无任。
山间三首
孔武仲（宋代）

绝壁藤萝喜可攀，更无平地只青山。
路回亦有虚明处，江北江南指掌间。
次韵方秘正
陈造（宋代）

小窗危坐正凝愁，诗客华编肯见投。
明月拜嘉千斛赐，清风分送一襟秋。
路迷端倚司南驾，金换还随过海舟。
夸与湖山须快读，涌金门外倚曾楼。
答申凫盟约游隆虑
张盖（清代）

西南林壑动高兴，爱有山村间水村。山入太行盘鸟道，水分瀑水下云根。

得同郑子耕岩谷，何异庞公隐鹿门。仗汝远寻先卜筑，愿将白发共朝昏。
梅花百咏 其五十九 庄严
李江（明代）

等闲纵步出江皋，起敬寒梅格范高。仰望似逢新益友，顾瞻如见旧英豪。

轻轻满水桃花浅，漠漠漫天柳絮毫。直向泰山寻孟子，秋霜点透鬓边髦。
读传灯录
释守卓（宋代）

谁谓拈花后，联芳直至今。到头珠有水，未免线因针。

蝶在花犹在，春深草亦深。轩窗倚疏豁，闲听洞龙吟。
题吴氏四贤堂
罗鉴（宋代）

经济学有用，宁与佔毕同。
集英晨唱第，夕对蓬莱宫。
儒林急渊源，不遣朔庭空。
遗像今伟然，吾敬国子公。
邓端友临要阁五首 其四
陈渊（宋代）

繁枝盖地欲成幄，杰干凌空不碍檐。为语韩公莫除好，此间风月岂须添。
四月十五日上元道中
朱松（宋代）

乱山身逐简书来，梅子黄时雨未开。一苇横斜风叶度，千滩赑屃雪城催。

危机种种那容避，俗驾骎骎底未回。聊复浮游随造物，故园回首思悠哉。